थ्रीस्टार फाइनलमा
रुस्लान थ्रीस्टार क्लब बिहीबार लक्ष्मी हुन्डाई मनाङ मस्र्याङदीलाई २–१ ले पराजित गर्दै २० औं तिलोत्तमा गोल्डकप नकआउट फुटबलको उपाधि नजिक पुगेको छ । उपाधिका लागि थ्रीस्टारले शनिबार पुलिस क्लबसँग प्रतिस्पर्धा गर्नेछ ।
बुटवल — रुस्लान थ्रीस्टार क्लब बिहीबार लक्ष्मी हुन्डाई मनाङ मस्र्याङदीलाई २–१ ले पराजित गर्दै २० औं तिलोत्तमा गोल्डकप नकआउट फुटबलको उपाधि नजिक पुगेको छ । उपाधिका लागि थ्रीस्टारले शनिबार पुलिस क्लबसँग प्रतिस्पर्धा गर्नेछ ।जारी सिजनमा थ्रीस्टारको मनाङमाथि तेस्रो जित हो । थ्रीस्टारले इटहरी गोल्डकप फाइनल र नारायणगढमा विकास रनिङ सिल्डको सेमिफाइनलमा मनाङलाई हराएको थियो । बिहीबार थ्रीस्टारको जितमा बुद्ध चेम्जोङ र नीराजन खडकाले गोल गरे । मनाङबाट विदेशी खेलाडी फ्लोरेन्सले एक गोल फर्काए ।खेलको २३ औं मिनेटमा फ्लोरेन्सले गोल गर्दै मनाङलाई अग्रता दिलाए । विशाल राईको पासमा उनले गोलमा परिणत गरे । त्यसको एक मिनेटमै थ्रीस्टारका बुद्धले गोल फर्काए । उनले मार्टिनको पासमा गोलमा गरेका थिए । बराबरी धेरै समय टिक्न सकेन । पहिलो हाफको ३९ औं मिनेटमा थ्रीस्टारका कप्तान नीराजनले गोल थप्दै टोलीलाई अग्रता दिलाए । रेजिन धिमालको फ्रिकिक प्रहारमा नीराजनले हेड गर्दै गोल गरे । त्यसपछि दुवैले अवसर आए पनि गोल गर्न सकेनन् । घरेलु मैदानमा थ्रीस्टारका विमल घर्तीमगरले गतिलो प्रदर्शन गर्न सकेनन् ।मनाङको तर्फबाट विदेशी खेलाडी सोलो, भिक्टोरसहित अन्जन विष्ट, सुजल श्रेष्ठ र विशाल राई गोल गर्ने अवसरबाट चुके । फितला प्रहार थ्रीस्टारका गोलरक्षक एलन न्यौपानेले सजिलै बचाए । थ्रीस्टारले खेलअवधिमा पाएका ५ अवसर सदुपयोग गर्न सकेन । रेजिन धिमालसहित विदेशी खेलाडी अजायी मार्टिन र लावाल वोलाकानको गोल प्रयास पनि सफल भएन ।मनाङका प्रशिक्षक शैलेन्द्र कर्माचार्यले यो वर्षका सबै खेलमा थ्रीस्टार बाधक बन्दा उपाधि दौडमा रोकिनुपरेको बताए । खेल जित्ने रणनीतिअनुसार मैदानमा दबदबा राख्दा पनि गोल अवसर चुकेको उनले बताए । थ्रीस्टारका प्रशिक्षक मेघराज केसीले खेलाडीको उच्च प्रदर्शनकै कारण जित निस्केको बताए । थ्रीस्टारका बुद्ध चेम्जोङ म्यान अफ द म्याच बने ।